

Centrum vedecko-technických informácií SR

Lamačská cesta 8/A, 811 04 Bratislava



Národná infraštruktúra pre podporu transferu technológií na Slovensku – NITT SK

Aktivita 1.1

**Metodika hodnotenia kvality vedeckých pracovísk**

**v oblasti**

**výskumu, vývoja, inovácií a transferu technológií**

(Tento materiál slúži pre internú potrebu CTT pri CVTI SR a je platný na rok 2013)

(editovala: Shearman, A.)

**Bratislava 2013**

Podporujeme výskumné aktivity na Slovensku / Projekt je spolufinancovaný zo zdrojov EÚ



Centrum vedecko-technických informácií SR

Lamačská cesta 8/A, 811 04 Bratislava

Vypracovali: Ing. Bilský Ľubomír

Ing. Mažári Daniel

Mgr. Molnárová Iveta

RNDr. Noskovič Jaroslav, PhD.

Ing. Shearman Adriana, CSc.

Mgr. Števková Oľga

Ing. Zendulková Danica

Miesto spracovania CVTI SR

Rok december 2013

OBSAH

**1. Úvod** 4

**2. Hodnotenie kvality vedeckých pracovísk v oblasti výskumu, vývoja, inovácií a transferu technológií** 5

**2.1** Cieľ hodnotenia kvality vedeckých pracovísk v oblasti výskumu, vývoja, inovácií a transferu technológií 5

**2.2** Hodnotené oblasti a informačné zdroje 6

**2.3** Vstupné údaje na hodnotenie kvality vedeckých pracovísk v oblasti výskumu, vývoja, inovácií a transferu technológií 7

**2.4** Matematické spracovanie dát 7

**2.5** Postup pri hodnotení kvality vedeckých pracovísk v oblasti výskumu, vývoja, inovácií a transferu technológií v kontexte procesov Národného systému podpory transferu technológií 7

**Zoznam použitých skratiek** 10

**3. Prílohy**

**Príloha 1** Vstupné údaje na hodnotenie kvality vedeckých pracovísk v oblasti výskumu, vývoja, inovácií a transferu technológií – pracovisko (tabuľky 3a až 3g)

**Príloha 2** Vstupné údaje na hodnotenie kvality vedeckých pracovísk v oblasti výskumu, vývoja, inovácií a transferu technológií – kolektív (tabuľky 4a až 4g)

**Príloha 3** Matematické spracovanie údajov pre kategóriu Vedecké pracovisko

**Príloha 4** Matematické spracovanie údajov pre kategóriu Kolektív

**Príloha 5** Formulár *Zoznam vedeckých pracovísk v oblasti výskumu, vývoja, inovácií a transferu technológií*

**Príloha 6** Formulár *so zoznamom vedeckých pracovísk so zaradením „imaginárneho” vedeckého pracoviska v oblasti výskumu, vývoja, inovácií a transferu technológií*

**Príloha 7** Formulár *Hodnotenie kolektívu, pre ktorý je žiadaná expertná služba z Národného systému pre podporu transferu technológií*

**1. ÚVOD**

V pláne projektu Národná infraštruktúra pre podporu transferu technológií na Slovensku**[[1]](#footnote-1)** (NITT SK) v aktivite 1.1 Budovanie a prevádzka Centra transferu technológií pri Centre vedecko-technických informácií SR**[[2]](#footnote-2)** (CVTI SR) je vyjadrená požiadavka na efektívne poskytovanie podporných služieb v oblasti transferu technológií vedeckým pracoviskám na celom území SR (v zmysle cieľovej skupiny projektu, t.j. verejným vysokým školám, verejným vedeckým a výskumným inštitúciám) v rámci Národného systému podpory transferu technológií**[[3]](#footnote-3)** (NSPTT). Finančná efektivita poskytovania služieb je veľmi úzko spätá s rozhodnutím o vyhovení alebo zamietnutí žiadosti o poskytnutie expertnej podpornej služby v procese transferu technológií z NSPTT (EPS). Z toho dôvodu musí byť rozhodnutie založené na dostatočnom množstve významných a dôveryhodných informácií. Hodnotenie pracovísk vedy a výskumu z hľadiska transferu technológií je jedným z prvkov, ktorý takéto informácie poskytne. Rovnako i samotné hodnotenie musí byť cielené, musí vychádzať z údajov dôležitých z hľadiska účelu, za akým je vypracované, musí byť realizované podľa definovaných postupov a harmonizovať s ostatnými procesmi a prvkami v NSPTT. Tieto predpoklady sú obsahom predkladanej Metodiky. Metodika je záväzná pre hodnotenie pracovísk najmä pre účely projektu NITT SK.

Metodika hodnotenia kvality vedeckých pracovísk v oblasti výskumu, vývoja, inovácií a transferu technológií (Metodika) je platná na rok 2013 na základe revízie prebiehajúcej v roku 2013 a po aktualizácii údajov v hlavných informačných zdrojových databázach Centrálny register evidencie publikačnej činnosti**[[4]](#footnote-4)** (CREPČ) a SK CRIS (Slovak Current Research Information System). V roku 2013 sa hodnotia ukazovatele za rok 2011, resp. pre príslušné ukazovatele za obdobie 2007 – 2011.

Metodika vychádza z nasledujúcich zásad:

1. do hodnotenia sú zaradení len oprávnení žiadatelia o externé podporné služby z Národného systému podpory transferu technológií v zmysle cieľovej skupiny projektu NITT SK, ktorého riešiteľom je CVTI SR
2. pre účely tejto Metodiky je za vedecké pracovisko, ako oprávnený žiadateľ o poskytnutie EPS považovaná fakulta verejnej vysokej školy, ústav SAV a rezortný výskumný ústav a ich zamestnanci, v mene ktorých vedecké pracovisko predkladá žiadosť o podpornú službu
3. hlavnými informačnými zdrojmi na hodnotenie sú databázy v správe CVTI SR (CREPČ a SK CRIS) a tie elektronické informačné zdroje, ku ktorým má CVTI SR zakúpené licencie (InCites a Derwent Innovation Index). Hlavné informačné zdroje je možné doplniť o ďalšie dôveryhodné zdroje. Za dôveryhodné informačné zdroje sa považujú web sídla verejných vysokých škôl a ich nižších organizačných jednotiek, web sídlo SAV a web sídla rezortných výskumných ústavov a všetkých verejných a vládnych orgánov a pod.

1. do hodnotenia sú z hlavných informačných zdrojov preberané posledné dostupné a/alebo overené (týka sa najmä CREPČ) informácie
2. Metodika je aktualizovaná podľa potreby, nie však častejšie ako raz ročne a je platná až do vydania novej Metodiky
3. hodnotenie prebieha na dvoch úrovniach, na úrovni vedeckých pracovísk a na úrovni kolektívov, pre ktoré sú požadované EPS
4. hodnotenie na oboch úrovniach je vypracovávané za rovnaké časové obdobia (napr. v roku 2013 prebiehalo hodnotenie za rok 2011 a pre príslušné ukazovatele, najmä pre citácie podľa príloh za päťročné obdobie 2007– 2011).
5. zoznam vedeckých pracovísk pre potreby hodnotenia obsahuje zoznam fakúlt verejných vysokých škôl zaradených najmä do vedných odborov prírodné vedy, technické vedy a pôdohospodárske vedy. Zoznam je doplnený o ďalšie vedeckovýskumné pracoviská po získaní všetkých informácií o tomto pracovisku, ktoré sú nevyhnutné na jeho hodnotenie v zmysle tejto Metodiky
6. kolektív, pre ktorý sú požadované EPS, je hodnotený na základe výsledkov vo vede, výskume a vývoji dosiahnutých jednotlivými členmi kolektívu aj v prípade, ak nie sú k dispozícii údaje na hodnotenie vedeckého pracoviska, v ktorom je člen kolektívu zamestnancom. Externí členovia kolektívu z pracovísk, ktoré nie sú hodnotené (t.j. iné pracoviská ako verejné vysoké školy, SAV a rezortné VÚ v SR) a zahraniční členovia kolektívu nie sú do hodnotenia nezahrnutí.
7. Metodika sa vypracováva a slúži na interné účely ako podklad na posúdenie žiadosti o poskytnutie EPS a údaje, ktoré sa pri hodnotení spracovávajú, sú považované za dôverné
8. v rámci námietkového konania zo strany žiadateľa o poskytnutie EPS je možné doplniť nové údaje alebo opraviť nesprávne údaje v databázach CREPČ a SK CRIS na základe elektronicky dodaných podkladov od žiadateľa. Tieto údaje budú zohľadnené v nasledujúcej aktualizácii hodnotenia
9. na overenie a doplnenie údajov je možné do hodnotenia prevziať informácie aj z iných dôveryhodných informačných zdrojov (pozri bod c)
10. údaje o hodnotení sú na vyžiadanie sprístupnené žiadateľovi v prípade vznesenia námietky voči rozhodnutiu o poskytnutí EPS
11. neexistencia údajov pre hodnotenie vedeckého pracoviska nemôže byť dôvodom na vylúčenie takéhoto pracoviska a na diskrimináciu takéhoto pracoviska z hľadiska poskytnutia EPS
12. vedecké pracoviská môžu na základe dobrovoľnosti doplniť údaje, ktoré v databázach použitých na hodnotenie (CREPČ a SK CRIS) nie sú.

**2. HODNOTENIE KVALITY[[5]](#footnote-5) VEDECKÝCH PRACOVÍSK V OBLASTI VÝSKUMU, VÝVOJA, INOVÁCIÍ A TRANSFERU TECHNOLÓGIÍ**

**2.1** **Cieľ hodnotenia kvality vedeckých pracovísk v oblasti výskumu, vývoja, inovácií a transferu technológií**

Cieľom hodnotenia kvality vedeckých pracovísk v oblasti výskumu, vývoja, inovácií a transferu technológií je pre účely projektu NITT SK poskytnúť jeden z podkladov na prípravu informovaného rozhodnutia o poskytnutí expertnej podpornej služby z NSPTT takým spôsobom, aby bolo zabezpečené účelné, kontrolovateľné a transparentné vynakladanie finančných prostriedkov na poskytnutie tejto služby, a aby bola zabezpečená rovnaká príležitosť pre všetkých žiadateľov o EPS.

Metodika slúži pre interné potreby CTT pri CVTI SR a je záväzná pre hodnotenie pracovísk najmä pre účely projektu NITT SK.

**2. 2 Hodnotené oblasti a informačné zdroje**

Kvalita vedeckého pracoviska a jeho potenciálu z hľadiska výskumu, vývoja a transferu technológií je posudzovaná v troch oblastiach**[[6]](#footnote-6)**.

1. oblasť – Ľudský faktor

2. oblasť – Kooperácia

3. oblasť – Prostredie

Oblasti sa ďalej členia do nižších celkov, skupín**[[7]](#footnote-7)** a podskupín**[[8]](#footnote-8)**. Najmenšou informačnou a hodnotenou jednotkou je ukazovateľ.

Oblasti sa hodnotia samostatne pre vedecké pracovisko a samostatne pre kolektív, pre ktorý je žiadaná EPS, pretože sa líšia v tých ukazovateľoch, respektíve skupinách alebo podskupinách ukazovateľov, kde nie sú v príslušných databázach dostupné údaje alebo ich nie je možné pre danú kategóriu uplatniť. ***Tabuľka 1*** a ***tabuľka 2*** sumarizujú oblasti, ďalej členené na skupiny a informačné zdroje, údaje z ktorých sa použijú na hodnotenie vedeckých pracovísk.

***Tabuľka 1***: Zoznam oblastí a skupín a informačných zdrojov na hodnotenie vedeckých pracovísk žiadajúcich o expertnú službu z národného systému podpory transferu technológií

|  |
| --- |
| Kategória **vedecké pracovisko** |
| ***Oblasť*** | ***Skupina*** | ***Zdroj údajov / databáza*** |
| 1. Ľudský faktor | 1.A Publikačná činnosť | CREPČ |
| 1.B Ochrana duševného vlastníctva | CREPČ |
| 1.C Formálne predpoklady | SK CRIS |
| 2. Kooperácia | 2.A Projekty | SK CRIS |
| 2.B Spolupráca | SK CRIS |
| 3. Prostredie | 3.A Infraštruktúra a služby | SK CRIS |
| 3.B Pracovisko pre transfer technológií | web stránka pracoviska |

***Tabuľka 2***: Zoznam oblastí a skupín a informačných zdrojov na hodnotenie kolektívov, žiadajúcich o podporu z národného systému podpory transferu technológií

|  |
| --- |
| Kategória **kolektív** |
| ***Oblasť*** | ***Skupina*** | ***Zdroj údajov*** |
| 1. Ľudský faktor | 1.A Publikačná činnosť | CREPČ |
| 1.B Ochrana duševného vlastníctva | Derwent Innovation Index |
| 1.C Formálne predpoklady | SK CRIS |
| 1.D Ohlasy | InCites; Derwent Innovation Index |
| 2. Kooperácia | 2.A Projekty | SK CRIS |
| 2.B Spolupráca | SK CRIS, InCites |

Detailné členenia na úroveň jednotlivých ukazovateľov zaradených v príslušnej podskupine/skupine sú pre hodnotenie vedeckého pracoviska uvedené v ***Prílohe 1*** v ***tabuľkách 3a*** *–* ***3g*** a pre hodnotenie kolektívov v ***Prílohe 2*** v ***tabuľkách 4a*** *–* ***4g***. V tabuľkách sú udané aj hodnoty koeficientov významnosti**[[9]](#footnote-9)** ukazovateľa, podskupiny alebo skupiny ukazovateľov, ktoré sa uplatňujú pri výpočtoch.

**2.3** **Vstupné údaje na hodnotenie kvality vedeckých pracovísk v oblasti výskumu, vývoja, inovácií a transferu technológií**

Údaje na hodnotenie je možné použiť po uzavretí zberu dát do hlavných informačných zdrojov (CREPČ a SK CRIS) a ich kontrole (najmä CREPČ). Ostatné údaje sú prístupné v súlade s licenčnou zmluvou, ktorú CVTI SR uzavrelo so spoločnosťou Thomson-Reuters (Derwent Innovation Index a InCites). V ***tabuľkách 3*** a ***4*** sú udané obdobia, za ktoré sa daný ukazovateľ pri hodnotení spracováva.

**2.4 Matematické spracovanie dát**

Údaje pre príslušné ukazovatele v hodnotených oblastiach podľa ***tabuliek 3*** a ***4*** sú spracované samostatne podľa ***Prílohy 3*** pre vedecké pracoviská a pre kolektívy podľa ***Prílohy 4***, pre ktorý je žiadaná EPS.

**2.5 Postup pri hodnotení kvality vedeckých pracovísk v oblasti výskumu, vývoja, inovácií a transferu technológií v kontexte procesov NSPTT**

Hodnotenie kvality vedeckých pracovísk v oblasti výskumu, vývoja, inovácií a transferu technológií je integrálnou súčasťou štandardného procesu pri zadávaní a správe požiadaviek na expertné podporné služby z NSPTT. Mechanizmus príjmu a spracovania požiadaviek na expertné služby z NSPTT vychádza z existencie rozhrania verejne prístupného cez webové sídlo Národný portál pre transfer technológií – NPTT**[[10]](#footnote-10)**, ktoré je podrobnejšie opísané v dokumente *Návrh na vytvorenie systému národnej podpory transferu technológií a na zabezpečenie jeho trvalej udržateľnosti***[[11]](#footnote-11)**.

Vlastné hodnotenie vstupuje do procesu spracovania dvoma cestami:

1. vo fáze posudzovania oprávnenosti žiadosti o poskytnutie EPS, ktorú vykonáva pracovník zodpovedný za obsahové posúdenie žiadosti

2 v prípade uplatnenia námietky voči výsledku posúdenia žiadosti o poskytnutie EPS.

**Štandardný postup hodnotenia:**

1. Riešiteľ (R)**[[12]](#footnote-12)**, zodpovedný za odborné posúdenie žiadosti o poskytnutie EPS, zašle Hodnotiteľskej skupine (HS)**[[13]](#footnote-13)** požiadavku na dodanie hodnotenia vedeckých pracovísk a kolektívov, ktoré sú v požiadavke jednoznačne definované a špecifikované**[[14]](#footnote-14)**.

2. HS identifikuje vedecké pracoviská, uvedené ako zamestnávateľské inštitúcie jednotlivých členov kolektívu, v mene ktorého sú požadované EPS.

3. HS vypracuje hodnotenie pre „imaginárne”**[[15]](#footnote-15)**, t.j. fiktívne vedecké pracovisko, ktoré by vytvorili členovia hodnoteného kolektívu, na základe údajov bodového ohodnotenia príslušných vedeckých pracovísk v zmysle ***tabuľky 1***. Zoznam, v ktorom sú vedecké pracoviská usporiadané v zostupnom poradí podľa výšky celkového hodnotenia, vypracováva HS ročne podľa výpočtov (rovnice 1 až 12) v ***Prílohe 3***. Z hodnôt v zozname, prislúchajúcich príslušnému vedeckému pracovisku, je vypočítaná hodnota pre „imaginárne” vedecké pracovisko ako vážený priemer hodnotení vedeckých pracovísk v jednotlivých oblastiach za hodnotený kolektív podľa rovnice (13) v ***Prílohe 3***. Táto hodnota určuje poradie „imaginárneho” vedeckého pracoviska v rámci poradia všetkých hodnotených vedeckých pracovísk v SR. Termín dodania hodnotenia vedeckého pracoviska riešiteľovi je najneskôr do jedného pracovného dňa.

Ak v zdrojových databázach na hodnotenie vedeckých pracovísk údaje o vedeckých pracoviskách, oprávnených na požadovanie EPS nie sú dostupné, v hodnotení sa postupuje podľa bodu 4 a hodnotené sú len kolektívy.

4. HS vypracováva hodnotenie kolektívu na základe hodnotenia jednotlivých členov kolektívu, v mene ktorých bola podaná žiadosť o poskytnutie EPS. Hodnotiaca skupina podľa výpočtov v súlade s ***Prílohou 4***, v limite do desiatich pracovných dní spracuje hodnotenie kolektívu (uplatňujú sa výnimky v zmysle poznámky 15 pod čiarou), pre ktorý určí pozíciu hodnoteného kolektívu voči špičkovému kolektívu, ktorý bol určený a ohodnotený v danom vednom odbore**[[16]](#footnote-16)** na príslušné obdobie. Špičkovým kolektívom môže byť kolektív identifikovaný ako špičkový, napr. nezávislou agentúrou ARRA ([www.arra.sk](http://www.arra.sk)).

***Poznámka 1****: Pri hodnotení kolektívov sa predpokladá aj manuálne vyhľadávanie a vyhodnocovanie nad rámec údajov z dôveryhodných dostupných informačných zdrojov uvedených v 2.2.*

***Poznámka 2:*** *Hodnotenie špičkových kolektívov je spracované vopred podľa rovnakého algoritmu ako hodnotený kolektív a je každoročne aktualizované.*

***Poznámka 3****: V prípade, že hodnotenie špičkových kolektívov za príslušný vedný odbor nie je vopred vypracované, lehota na dodanie podkladov riešiteľovi sa môže predĺžiť maximálne do 15 pracovných dní. Hodnotiteľská skupina o tejto skutočnosti informuje riešiteľa okamžite.*

5. Výstupy hodnotení vedeckých pracovísk v elektronickej alebo písomnej podobe obsahujúce údaj o postavení „imaginárneho” vedeckého pracoviska kolektívu, pre ktorý je žiadaná EPS, voči vedeckovýskumnému pracovisku s najvyšším celkovým hodnotením a údaj o postavení kolektívu, pre ktorý je žiadaná EPS, voči špičkovému kolektívu, odovzdá hodnotiaca skupina v dohodnutom formáte riešiteľovi ihneď po ich vypracovaní. O odovzdaní a prevzatí údajov je vedený záznam**[[17]](#footnote-17)**. Údaje o hodnotení majú informačný charakter a neobsahujú odporúčania a slúžia len pre internú potrebu pri rozhodovaní riešiteľa o poskytnutí, resp. zamietnutí žiadosti o poskytnutie EPS.

6. V prípade, že žiadateľ o poskytnutie EPS vznesie voči rozhodnutiu R námietku, ktorá sa týka hodnotenia, R postúpi námietku HS na overenie jej opodstatnenosti a na spracovanie. Podľa charakteru námietky sa postupuje dvoma spôsobmi:

a) ak hodnotené vedecké pracovisko nie je na zozname hodnotených vedeckých pracovísk, bude žiadateľ o poskytnutie EPS vyzvaný na doplnenie príslušných informácii do databáz, ktoré slúžia ako podklad na hodnotenie organizácií (SK CRIS a CREPČ) a to najneskôr do termínu uzavretia týchto databáz. Údaje zaslané žiadateľom vyhodnotí HS spolu s ostatnými aktualizovanými údajmi v databázach v súlade s touto Metodikou a do zoznamu hodnotených vedeckých pracovísk bude zaradené v rámci pravidelného hodnotenia. HS postúpi aktuálne hodnotenie žiadateľa R na opätovné prehodnotenie jeho žiadosti o EPS.

b) ak bola vznesená námietka voči hodnoteniu kolektívu, R postúpi od žiadateľa vyžiadané informácie alebo postúpi žiadateľom už zaslané doplňujúce informácie HS, ktorá v súlade s touto Metodikou vypracuje v termíne do 10 pracovných dní nové vyhodnotenie a zašle ho R na opätovné prehodnotenie príslušnej žiadosti o poskytnutie EPS.

Riešiteľ o priebehu, výsledkoch nového hodnotenia a svojom konečnom rozhodnutí informuje žiadateľa o poskytnutie EPS.

*7.* V prípade odmietnutia žiadosti o poskytnutie EPS je HS povinná na požiadanie sprístupniť žiadateľovi podklady použité pri hodnotení, na základe ktorých bola jeho požiadavka odmietnutá. Pri sprístupňovaní informácií musia byť dodržané zmluvné podmienky na poskytnuté licencie pre elektronické informačné zdroje.

8. V zmysle interných predpisov CTT pri CVTI SR má HS povinnosť všetky údaje, dokumentáciu a materiály súvisiace s hodnotením, archivovať po dobu 20 rokov.

***Poznámka 4:*** *Vzor zoznamu vedeckých pracovísk je v uvedený v* ***Prílohe 5****. Vzor formulára na hodnotenie vedeckých pracovísk je v* ***Prílohe 6*** *a na hodnotenie vedeckých kolektívov v oblasti výskumu, vývoja, inovácií a transferu technológií je uvedený v* ***Prílohe 7****.*

**Zoznam použitých skratiek**:

ARRA Akademická rankingová a ratingová agentúra

CREPČ Centrálny register evidencie publikačnej činnosti

CTT pri CVTI SR Centrum transferu technológií pri Centre vedecko-technických informácií

 Slovenskej republiky

CVTI SR Centrum vedecko-technických informácií Slovenskej republiky

EPS expertná podporná služba

HS hodnotiteľská skupina

NITT SK Národná infraštruktúra na podporu transferu technológií na Slovensku, národný projekt

NPTT Národný portál pre transfer technológií

NSPTT Národný systém podpory transferu technológií

R riešiteľ

SAV Slovenská akadémia vied

SK CRIS Slovak Current Research Information System

VŠ vysoká škola (tu verejná)

VÚ výskumný ústav (tu rezortný)

1. <http://nitt.cvtisr.sk/uvodna-stranka/specificky-ciel-1.html?page_id=254> [↑](#footnote-ref-1)
2. <http://www.cvtisr.sk> [↑](#footnote-ref-2)
3. <http://nitt.cvtisr.sk/buxus/docs/Navrh_na_NSPTT_FINAL.pdf> [↑](#footnote-ref-3)
4. **4** <http://cms.crepc.sk/> [↑](#footnote-ref-4)
5. kvalita vo vzťahu k transferu technológií [↑](#footnote-ref-5)
6. najvyšší hodnotený celok, ďalej členený na skupinu a podskupinu, obsahuje ukazovatele ako základné hodnotené prvky [↑](#footnote-ref-6)
7. je množinou podskupín ukazovateľov, tvorí logický celok [↑](#footnote-ref-7)
8. množina ukazovateľov, tvoriaca logický celok [↑](#footnote-ref-8)
9. číselná hodnota priradená ukazovateľu, podskupinám, skupinám, ktorá indikuje ich význam vzhľadom na ostatné ukazovatele, podskupiny a skupiny ukazovateľov [↑](#footnote-ref-9)
10. [www.nptt.sk](http://www.nptt.sk), sekcia Poskytované služby v procese transferu technológií [↑](#footnote-ref-10)
11. <http://nitt.cvtisr.sk/buxus/docs/Navrh_na_NSPTT_FINAL.pdf> [↑](#footnote-ref-11)
12. Odborný pracovník CTT pri CVTI SR [↑](#footnote-ref-12)
13. Hodnotiteľská skupina zložená z odborných pracovníkov CTT pri CVTI SR, zodpovedná za prípravu podkladov na posúdenie kvality a potenciálu vedeckých pracovísk pre potreby NSPTT [↑](#footnote-ref-13)
14. <http://nptt.cvtisr.sk/sk/poskytovane-sluzby-v-procese-transferu-technologii/expertne-podporne-sluzby-v-procese-transferu-technologii.html?page_id=509> [↑](#footnote-ref-14)
15. Pomyselné, fiktívne pracovisko, ktoré by vytvorili členovia kolektívu, pre ktorých je požadovaná EPS. Hodnotenie imaginárneho pracoviska je založené na hodnotení vedeckých pracovísk jednotlivých členov kolektívu s výnimkou tých pracovísk, ktorých sa hodnotenie v zmysle tejto Metodiky netýka (napr. zahraničné alebo domáce neverejné vedecké a iné inštitúcie) [↑](#footnote-ref-15)
16. Smernica MŠ SR č. 27/2006-R z 21. decembra 2006 o sústave odborov vedy a techniky a číselníky odborov vedy a techniky. [↑](#footnote-ref-16)
17. Záznam obsahuje najmä údaje: číslo, názov a dátum zadania projektu, opis požiadavky (podľa poznámky pod čiarou na strane 8), úplný názov pracoviska (úroveň fakulta/ústav, resp. katedra VŠ, ústav SAV), úplné mená členov kolektívu s identifikáciou ich pracoviska, (úroveň fakulta/ústav, resp. katedra VŠ, ústav SAV) a hodnotenie podľa prílohy 6, resp. 7. [↑](#footnote-ref-17)